b'\n_START_ARTICLE_\nSilos\n_START_PARAGRAPH_\nSilos (\xc5\xa1panj., mno\xc5\xbeina od silo: suho mjesto pod zemljom u koje se sprema sjemenje, \xc5\xbeito, krma; skladi\xc5\xa1te od gr\xc4\x8d. \xcf\x83/\xc9\x9b/\xce\xb9\xcf\x81\xcf\x8c\xcf\x82: jama /za spremanje \xc5\xbeita/) je visoka gra\xc4\x91evina za spremanje \xc5\xbeita, cementa i drugih rastresitih tvari. U osnovi ju \xc4\x8dini jedan ili vi\xc5\xa1e uspravnih cjevastih spremnika, naj\xc4\x8de\xc5\xa1\xc4\x87e kru\xc5\xbena, ali i \xc4\x8detverokutna, \xc5\xa1esterokutna ili osmerokutna presjeka, koji imaju ljevkasto dno s vratima za utovar u vozila i pra\xc5\xbenjenje. Pune se odozgo, mehani\xc4\x8dki ili pneumatski. Radi mehanizacije punjenja i pra\xc5\xbenjenja, silosi su opskrbljeni razli\xc4\x8ditim ure\xc4\x91ajima: elevatorima, vodoravnim prenosilima (transporterima), pneumatskim crpkama i sli\xc4\x8dno. Grade se od \xc4\x8delika, te armiranoga ili prednapregnutoga betona. Sli\xc4\x8dne, ali u zemlju ukopane cjevaste gra\xc4\x91evine za smje\xc5\xa1taj, za\xc5\xa1titu i lansiranje strate\xc5\xa1kih raketa tako\xc4\x91er se nazivaju silosima.\n_START_SECTION_\nSilos za \xc5\xa1e\xc4\x87er\n_START_PARAGRAPH_\nSilos za \xc5\xa1e\xc4\x87er je projektiran za skladi\xc5\xa1tenje \xc5\xa1e\xc4\x87era u nepakiranom stanju. Silos je opremljen s dva odvojena sustava za odr\xc5\xbeavanje parametara klime u prostoru za skladi\xc5\xa1tenje \xc5\xa1e\xc4\x87era. Sustav grijanja pla\xc5\xa1ta, poda i krova silosa osigurava stalnu temperaturu. Sustav sprje\xc4\x8dava kondenzaciju vlage na stjenkama silosa, koja bi mogla dovesti do zgru\xc5\xa1avanja \xc5\xa1e\xc4\x87era. Zrak se zagrijava preko izmjenjiva\xc4\x8da topline voda/zrak i reverzibilnim ventilatorima, tjera kroz kanale na podu silosa, kroz dvostruki izoliraju\xc4\x87i pla\xc5\xa1t i kroz kutijaste krovne nosa\xc4\x8de. Drugi sustav je klima ure\xc4\x91aj koji odr\xc5\xbeava vlagu zraka u prostoru skladi\xc5\xa1tenja na odre\xc4\x91enoj optimalnoj vrijednosti._NEWLINE_Iz silosa se \xc5\xa1e\xc4\x87er usmjerava ili na skladi\xc5\xa1tenje u prostor silosa ili u pakirnicu i skladi\xc5\xa1te pakiranog \xc5\xa1e\xc4\x87era. Kada se silos treba prazniti, otvaraju se zasuni u visini poda na sredi\xc5\xa1njem tornju. \xc5\xa0e\xc4\x87er pada na okretni stol koji se okre\xc4\x87e oko sredi\xc5\xa1njeg tornja i odatle se pomo\xc4\x87u struga\xc4\x8da skida u dizalo (elevator) smje\xc5\xa1teno u sredi\xc5\xa1njem tornju. Dizalom se \xc5\xa1e\xc4\x87er podi\xc5\xbee u najvi\xc5\xa1i dio silosa i iz dizala istresa na tra\xc4\x8dni transporter i odvodi na pakiranje. Na svim presipnim mjestima nalaze se priklju\xc4\x8dci sustava za otpra\xc5\xa1ivanje. Stvorena pra\xc5\xa1ina odsisava se iz prostora silosa i izdvaja na cijevnim filtracijskim elementima automatskim \xc4\x8di\xc5\xa1\xc4\x87enjem (otresanjem) pomo\xc4\x87u komprimiranog zraka u protustruji. Poluproizvodi dobiveni tehnolo\xc5\xa1kom postupku prerade repe su briketirani rezanac i melasa.'